Nesheimvassdraget

Nesheimvassdraget  er et 26,63 km2 stort vassdrag på Lista-halvøya i Farsund kommune, Agder. Det starter 340 moh. Hovedløpet starter fra Ulgjellvatnet ved foten av Storfjellet.

Vassdraget ble i 1993 vernet mot kraftutbygging gjennom Verneplan IV for vassdrag.

Elveløp 
 Ulgjellvatnet har et areal på 0,20 km2 og ligger 204 moh. Vannet ligger ved foten av Storfjellet i et område med åpent skoglandskap, snaufjell, heier og myrområder. Et naturreservat grenser til vannet i vest. Fra vannets utløp i vest starter vassdragets hovedløp. Mellom Ulgjellvatnet og Kleivlandsvatnet renner Sudlandsbekken. 
 Sudlandsbekken går vestover fra Ulgjellvatnet og forbi tjernet Storestem. Den endrer retning sørover ved Tussefjell og går mellom Sudland og Haugri. Ved Jåtog møter den et mindre løp som heter Stintlandsbekken. Hovedløpet fortsetter til det munner ut i Kleivlandsvatnet ved Jåtogkilen.  
 Kleivlandsvatnet har et areal på 0,27 km2 og ligger 78 moh. Vannet ligger i et område med barskog, åpen løvskog, lynghei og myrområder. Det ble demmet opp på 1940-tallet og har siden blitt brukt som drikkevann. I sør fortsetter hovedløpet ut i Åmdalsbekken. 
 Åmdalsbekken går sørover forbi Åmdal og fra Krusebakk følger den langs Gullsmedbakkveien. Deretter går den forbi Årdal og ned til Prestvatnet. 
 Prestvatnet har et areal på 0,33 km2 og ligger 3 moh. Vannet ligger ved tettbebygd område. 
 Brynebekken går fra Prestvatnet og langs Bryne gjennom Vanse sentrum. Fra Brastadvannet renner Voilebekken langs Nedre Skeime og møter hovedløpet i Vanse sentrum. Brynebekken fortsetter til Austre Vatne, gjennom våtmarksområdet Løgan og ut i Nesheimvannet. 
 Nesheimvatnet har et areal på 0,76 km2 og ligger 2 moh. Deler av området rundt er vernet naturreservat og som stort sett er omgitt av jordbruksmark. Utløpselven fra Nesheimsvatnet til munningen ved Nesheimsanden ut i Nordsjøen er 1 km lang. Minste avstand fra vatnet til sjøen er mindre enn 500 m. Dagens utløp er en kanal som ble gravd ut rundt 1930.

Referanser 

Farsunds geografi